প্রাপ্তবয়স্ক অবস্থায় মুসা (আ.) নবুয়্যত প্রাপ্ত হলেন এবং আল্লাহ তাঁকে নির্দেশ দিলেন বনী ইসরাইলদের তওহীদের দাওয়াত দিতে এবং ফেরাউনকেও সঠিক পথ চিনিয়ে দিতে। এ সময়ে মুসার (আ.) সঙ্গী ছিলেন তাঁর সহোদর ভাই হারুন (আ.)। আল্লাহর রসুল মুসা কালিমুল্লাহ (আ.) যখন ফেরাউনের দরবারে প্রস্তাব রাখলেন এবং তাকে এক আল্লাহর দিকে ডাক দিলেন তখন মুসা (আ.) ও ফেরাউনের মধ্যে বাকবিত-া শুরু হলো। বিবি আসিয়া দরবারের আলোচনা ভিতর থেকে শুনছিলেন এবং তিনি মুসার (আ.) কথা শুনে তখনই ভিতরে বসে তাঁর উপর পূর্ণ ঈমান আনলেন। বিবি আসিয়া ছিলেন নারীদের মধ্যে প্রথম যিনি মুসা (আ.) এর উপর ঈমান এনেছিলেন। মুসার (আ.) ওপর ফেরাউন এক পর্যায়ে রেগে গেলেন। তখন মুসা (আ.) ফেরাউনের উদ্দেশ্যে বললেন, “যদি আমার দাবির স্বপক্ষে প্রমাণ পেশ করতে পারি তবে কী আপনি আমার কথা মেনে নিবেন?” এ কথা বলেই মুসা (আ.) তাঁর হাতের লাঠিটি দরবারের মেঝেতে ছুঁড়ে মারলেন এবং সেখান থেকে এক বৃহদাকার অজগর সাপের উৎপত্তি ঘটল এবং ফেরাউন ও সভাসদদের দিকে তাকিয়ে ফোঁস ফোঁস করতে শুরু করল। ফেরাউন ও তার সভাসদরা ভীত হয়ে পড়লেন। এছাড়াও আল্লাহর রসুল মুসা (আ.) ডানহাত বাম বগলের নিচে থেকে বের করে মেলে ধরলেন এবং তাঁর হাত থেকে অপরূপ শুভ্র জ্যোতি বিচ্ছুরণ হওয়া শুরু করল যা গোটা দরবারে ছড়িয়ে পড়ল। এই সকল মো’জেজা দেখে বিবি আসিয়ার মুসার (আ.) প্রতি ঈমান আরো দৃঢ় হলো এবং তিনি তার এই ঈমান আনার কথা তার পরিচারিকার নিকট তুলে ধরলেন।